b'\n_START_ARTICLE_\nHarry Chapin\n_START_SECTION_\nEl\xc3\xa4m\xc3\xa4 ja ura\n_START_PARAGRAPH_\nChapin oli toinen Jim ja Elspeth Chapinin nelj\xc3\xa4st\xc3\xa4 lapsesta. Pojan vanhemmat erosivat vuonna 1950. H\xc3\xa4n valmistui Brooklyn Technical High Schoolista 1960 ja opiskeli sen j\xc3\xa4lkeen Yhdysvaltain ilmavoimien akatemiassa sek\xc3\xa4 Cornellin yliopistossa, josta h\xc3\xa4n kuitenkin l\xc3\xa4hti valmistumatta. Alun perin h\xc3\xa4n suunnitteli uraa dokumenttielokuvien tekij\xc3\xa4n\xc3\xa4. _NEWLINE_Chapin \xc3\xa4\xc3\xa4nitti varhaisen albumin veljiens\xc3\xa4 Tomin ja Steven kanssa. H\xc3\xa4nen ensialbuminsa Heads and Tales ilmestyi vuonna 1972, ja silt\xc3\xa4 julkaistu single "Taxi" nousi Billboardin listan 24. sijalle. Chapinin ainoaksi listaykk\xc3\xb6shitiksi j\xc3\xa4i "Cat\'s in the Cradle", joka sis\xc3\xa4ltyi artistin nelj\xc3\xa4nnelle studiolevylle Verities & Balderdash (1974). \xe2\x80\x9dCat\xe2\x80\x99s in the Cradlesta\xe2\x80\x9d on esitt\xc3\xa4nyt oman versionsa Ugly Kid Joe. Chapinin Broadway-musikaali The Night That Made America Famous oli vuonna 1975 Tony-ehdokkaana. _NEWLINE_Chapinilla oli aviopuoliso Sandra ("Sandy") ja t\xc3\xa4m\xc3\xa4n kanssa kaksi yhteist\xc3\xa4 lasta, Jennifer "Jen" ja Joshua. Sandralla oli my\xc3\xb6s kolme lasta edellisest\xc3\xa4 avioliitosta. Chapin menehtyi liikenneonnettomuudessa, jonka uskotaan aiheutuneen syd\xc3\xa4nkohtauksesta. _NEWLINE_Chapinin el\xc3\xa4m\xc3\xa4kerta Taxi: The Harry Chapin Story julkaistiin vuosi h\xc3\xa4nen kuolemansa j\xc3\xa4lkeen. Edesmennyt laulaja otettiin 15. lokakuuta 2006 Long Island Music Hall of Fameen. _NEWLINE_Hector on tehnyt Chapinin humoristisesta laulusta "Six String Orchestra" suomenkielisen coverversion "Monofilharmoonikko". T\xc3\xa4m\xc3\xa4 versio on julkaistiin singlen\xc3\xa4 sek\xc3\xa4 vuoden 1977 albumilla H.E.C.._NEWLINE_Mika ja Turkka Mali tekiv\xc3\xa4t 1992 Chapinin lauluihin perustuvan albumin N\xc3\xa4in k\xc3\xa4y haaveiden.'